Angajații spitalului de Pneumoftiziologie din Sibiu au întrerupt lucrul în această dimineață și au ieșit să protesteze, nemulțumiți de salariile pe luna martie.

La această oră câteva zeci de oamenii se află în curtea spitalului și scandează împotriva Guvernului. ”Vrem sporuri înapoi, nu vă bateți joc de noi!”, scandează angajații nemulțumiți.

Managerul spitalului, fost prefect al județului, spune că salariile au scăzut cu sume cuprinse între 100 și 1200 de lei.

”Începând cu luna martie, pentru 40% din personalul Spitalului de Pneumoftiziologie Sibiu (Spital Tbc) SALARIILE VOR FI MAI MICI cu sume între 100 şi 1200 lei, din cauză că valoarea sporurilor de pericol a fost diminuată în conformitate cu noile prevederi legale.

Chiar dacă în noul ”Regulament de sporuri” aprobat prin H.G. nr.153/30.03.2018, valoarea maximă a sporurilor de pericol pentru spitalele de monospecialitate este de 85%, în fapt, procentul nu poate fi acordat! Potrivit art. 25 alin.(2) din Legea nr.153/30.06.2017, ORDONATORII PRINCIPALI de credite – în cazul nostru Consiliul Județean – SUNT OBLIGAŢI SĂ SE ÎNCADREZE CU SPORURILE ÎN LIMITA A 30% din suma salariilor de baza a tuturor institutiilor din subordine.

Prin urmare, suntem în imposibilitatea să mai acordăm salariaților sporurile de care au beneficiat până în prezent, pentru a nu încălca legea.

Este esențial ca legiuitorii și guvernanții să înțeleagă că angajații noștri nu solicită în acest moment măriri de salarii, ci doar SĂ NU LE SCADĂ VENITURILE față de anul precedent, din cauza problemelor ce au apărut odată cu aplicarea legii „unitare” a salarizării.

Din punctul nostru de vedere, singura soluție viabilă ar fi ca SPITALELOR SĂ LI SE CREEZE CADRUL LEGAL pentru a putea acorda întregului personal sporurile prevăzute în „Regulamentul” elaborat de Ministerul Sănătăţii, PRIN EXCEPTAREA DE LA ÎNCADRAREA ÎN LIMITA A 30% pe nivel de ordonator principal de credite”, a postat Cristian Roman pe pagina personală de facebook.